पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़। पंजाब के गांव आर्थिक, राजनीतिक , शिक्षा और स्वास्थ्य के मामले में बुरी तरह से पिछड़ चुके हैं। इस कारण युवा नशे में गलत हो गए हैं। इसमें से निकलने के लिए गुटबाजी से उठकर सर्वसम्मति से पंचायतें चुनना और विकास कार्यों को अपने हाथों में लेना जरूरी हो गया है। इसके लिए किसान, मजदूर संगठनों और गांवों के अन्य नेताओं को पंचायती राज प्रबंध में सक्रिय भूमिका निभानी चाहिए। ये विचार पिंड बचाओ मुहिम कमेटी की ओर से आज चंडीगढ़ में करवाए गए सेमीनार में प्रसिद्ध अर्थशास्त्री प्रो. सुच्चा सिंह गिल ने व्यक्त किए।
उन्होंने कहा, मनरेगा योजना के तहत पांच एकड़ तक के किसान अपने ही खेत में काम करके 184 रुपए दिहाड़ी लेने के हकदार हैं। अन्य योजनाओं को भी पंचायतों के माध्यम से लागू करना जरूरी है। इस अवसर पर तख्त श्री दमदमा साहिब के पूर्व जत्थेदार ज्ञानी केवल सिंह ने कहा, गांव में भाईचारे को मजबूत करने के लिए ग्राम सभा को सक्रिय करने की जरूरत है। पंचायत समिति और जिला परिषद चुनाव में हुई हिंसा घटनाएं पंजाब के लिए चिंता का विषय है।
भारत ज्ञान विज्ञान समिति के स्टेट कोआर्डिनेटर डॉ प्यारा लाल गर्ग ने कहा, आने वाले पंचायत चुनाव में नशे, पैसे और बाहुबल के दखल को कम करने के लिए सुलझे हुए लोगों को आगे लाने की जरूरत है। गांव में कमेटियां बनाकर सर्व सम्मति का माहौल बनाने की शुरूआत करनी चाहिए। मनरेगा ग्राम सभा के बिना लागू नहीं हो सकती इसलिए 15 अगस्त तक लेबर बजट का प्रस्ताव ग्राम सभा के जरिए पास करना जरूरी है।
पंचायत यूनियन के प्रधान हरविंदर सिंह मावी ने कहा, संविधान के 73 वें संशोधन को हुए बीस साल से ज्यादा हो ए हैं लेकिन सरकारें अभी तक 29 विभाग पंचायतों को ट्रांसफर नहीं कर रहे हैं। भाकियू एकता के प्रधान पिशौरा सिंह सिद्धूपुर ने कहा गांव में एकता कायम रखने के लिए किसान और मजदूर संगठनों को मजबूत करना होगा। गुटबाजी सरकार को मजबूत और लोगों को कमजोर करती है। इसके अलावा कुलदीप सिंह ग्रेवाल, सोशलिस्ट पार्टी के प्रधान बलवंत सिंह खेड़ा, पिंड बचाओ मुहिम कमेटी के सदस्य हरबंस सिंह मांगट, डेमोक्रेटिक मिड डे मील कुक फ्रंट की प्रधान हरजिंदर कौर लोपे ने भी संबोधित किया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn